Honderde sterf ná aardbewing Sirië, Turkye trefReddingspanne soek Maandag na oorlewendes in die stad Diyarbakir in Turkye wat deur ’n reuseaardbewing getref is. (Foto: Ilyas Akengin / AFP) Honderde mense is dood en duisende ander beseer nadat ’n kragtige aardbewing van 7,8 Turkye en Sirië Maandag getref het. Die departement van gesondheid het bevestig dat minstens 245 mense in staatsbeheerde dele van Sirië en die noordelike gedeeltes, wat onder pro-Turkse beheer is, omgekom het. Fuat Oktay, adjunkpresident van Turkye, sê minstens 284 mense is in dié land dood terwyl meer as 2 300 beseer is. Maroela Media het vroeër berig dat die aardbewing een van die kragtigste in die streek die afgelope eeu was. Die aardbewing het om 04:17 plaaslike tyd op ’n diepte van ongeveer 17,9 km plaasgevind met ’n naskok van 6,7 wat sowat 15 minute later gevolg het. Tientalle geboue in groot stede in die suide van Turkye sowel as in Sirië is in die aardbewing platgevee. Die aardbewing is ook in die hoofstad Ankara en so ver as die eiland Ciprus gevoel. Soek-en-reddingsoperasies sowel as opruimingswerk duur voort, maar word deur gure weersomstandighede bemoeilik. Geskokte oorlewendes in Turkye het Maandag, sommiges nog in hul slaapklere geklee, in sneeubedekte strate gekyk hoe reddingswerkers deur puinhope van beskadigde huise soek. Die aardbewing het drie groot lughawens in die omgewing tot stilstand geruk, wat ŉ verdere nadelige uitwerking op die lewering van veral nooddienste en ondersteuning het.